D. Lipšic, podpredseda vlády a minister spravodlivosti SR: (2004-03-02):
Nepochopil som to ani s tými závetmi, čo na záver povedal pán poslanec Kaliňák, lebo tie nie sú v notárskych spisoch, čiže tam mi naozaj unikla celkom tá súvislosť, ale nevadí. Musím povedať, že osoba vykonávajúca verejnú moc, to sú aj exekútori. Pamätám si pred štyrmi rokmi, keď sa zrušil numerus clausus pri exekútoroch, tiež bolo veľa kritiky, exekútori boli proti, pretože stratili monopol, ale sa to osvedčilo. Osvedčilo sa to, neudiali sa žiadne katastrofické scenáre, funguje to. Taká je skúsenosť. A podľa mojej mienky nie je možné povedať, aký je principiálny rozdiel medzi na jednej strane exekútormi a na strane druhej notármi, pretože obe profesie vykonávajú verejnú moc. Nie je tam principiálne žiaden rozdiel, keď hovoríme o numerus clausus. Nie je. Musím povedať, že pani poslankyňa Laššáková má pravdu. V takom prípade osobe, ktorá spĺňa podmienky na vymenovanie, teda má adekvátne vzdelanie, prax a skúšku, vznikne nárok na vymenovanie. Minister spravodlivosti nebude môcť sa svojvoľne rozhodnúť, či niekoho vymenuje, alebo nevymenuje, bude takúto osobu musieť vymenovať, a to som povedal, že je transparentné a na tom, samozrejme, dodnes trvám. Čiže ak pán poslanec Husár hovoril o hororových scenároch, že budú notári v takom prípade skorumpovaní, skôr sa mi zdá, že nešlo o žáner hororu, ale skôr o žáner sci-fi. Inak by sme museli prísť k záveru, že by sme asi mali urobiť numerus clausus aj u advokátov. Lebo ak ich je príliš veľa, tak potom môžu konať korupčne. To je logický dôsledok toho, čo ste, pán poslanec, povedali. Myslím si, že nikomu nenapadne, aby sa robil numerus clausus u advokátov, aby minister rozhodoval, koľko má byť advokátov preto, aby sa zabránilo korupcii. Podľa mojej mienky korupcia vzniká tam, kde dopyt prevyšuje ponuku, kde je nejaká limitovaná ponuka. Napríklad vo forme numerus clausus. Vtedy vzniká najväčší priestor na korupciu a ten sa týmto návrhom novely zákona podľa môjho presvedčenia odstraňuje. K vašej otázke, pán poslanec, ohľadom toho, že minister môže rozhodnúť o rozšírení počtu úradov a s tým notárska komora nič neurobí. To je pravda. Ale urobí s niečím iným. A taká je aj prax doposiaľ. Je veľa výberových konaní, kde sa dokonca hlásia notári z iných obvodov, ktoré skončia neúspešne, to znamená, ani fungujúci notári nevyhovejú, proste nevyhovie nikto. To znamená, nie je kto na vymenovanie. Týmto spôsobom, že komora nieže stanovuje poradie výberového konania, ale povie, že neuspel úplne nikto, efektívne limituje vstup do profesie. To je fakt, to nie je hypotéza ani sci-fi, to je prax. A to je podľa mojej mienky problém, ak subjekt, ktorého sa výkon profesie týka, sám limituje to, kto ďalší do profesie vstúpi. To si myslím, že vytvára priestor na korupciu. Je to absolútne zjavné. Čo sa týka pripomienok Medzinárodnej únie latinského notárstva. Musím povedať, že mnohé krajiny v súčasnosti, napríklad aj Česká republika a iné krajiny Európskej únie, uvažujú práve o upustení od princípu numerus clausus. A dnes sa zdá, že situácia je naozaj na vážkach a je možné, že sa preklopí. Preklopí sa v prospech otvorenej profesie, a nie numerus clausus, preto podľa mojej mienky je medzinárodná únia nervózna aj zo Slovenska, pretože trend v Európe aj v krajinách Európskej únie je iný. A musím povedať, že keď som bol minulý týždeň v Bruseli na rokovaní Rady ministrov, tak ma informovali moji právnici, ktorí sú na misii, že sa pripravujú právne akty Európskej únie, ktoré budú smerovať práve naopak týmto smerom - k liberalizácii aj regulovaných profesií vykonávajúcich verejnú moc. Pán poslanec Kaliňák spomenul, že vznikne chaos. Ja som už povedal, že tým nás strašili, keď sme otvárali komoru exekútorov. Týmto istým. A nič také nevzniklo. A opakujem. Nie je možné povedať, aký je principiálny rozdiel pri numerus clausus medzi exekútormi na strane jednej a notármi na strane druhej. Mrzí ma, že strana Smer tak svojvoľne pripúšťa prvky, ktoré pôsobia skôr v angloamerickom systéme, a svojvoľne zase nepripúšťa. To znamená, keď ide o preukazovanie pôvodu majetku, vtedy je inšpirácia dobrá. A ja s tým súhlasím. Keď ide o farmársky zákon, vtedy je inšpirácia dobrá. A tiež s tým súhlasím. Ale keď už sa nepáči, tak potom je to problém cudzích prvkov v našom právnom systéme. No, to proste nie je principiálna argumentácia. Nie je. Pán poslanec Kaliňák povedal, že v prípade, ak sa to otvorí, tak sa notári nahrnú do veľkých miest. No ja si myslím, že pôjdu tam, kde je dopyt. Pôjdu tam, kde ich ľudia chcú. Kde ich ľudia potrebujú. A to je dôležité podľa mojej mienky. Ani dnes nie je možné prinútiť notára, aby vykonával svoj úrad v mieste, kde nechce. Proste odíde a nikto sa na nelukratívny post neprihlási. Veď tam nikoho neprinútime ísť ani dnes. Čiže tvrdiť, že sa zrazu vyprázdnia menšie mestá a notári budú len vo väčších, je jednoducho demagógia. Na záver ja nechcem hovoriť o trendoch. Pán poslanec Kaliňák povedal na záver, kde smeruje Európa. Ja sa necítim byť povolaný povedať, kde smeruje Európa, ale musím povedať, že v oblasti regulovaných profesií skôr pôjde Európa smerom, ktorý naznačuje táto novela zákona. Takže v tomto nechcem nič prognózovať. Ja si myslím, že ide o veľmi dôležitý zákon, ktorý napĺňa jeden z cieľov vládneho programu. Vo vládnom programe sme mali zníženie miery korporativizmu v našom štáte. Jedným z typických prejavov korporativizmu je existencia numerus clausus určovaná pre výkon nejakej profesie. Určovaná štátom, v tomto prípade ministrom spravodlivosti. Ja si nemyslím, pani poslankyňa, že ktorýkoľvek minister spravodlivosti vie lepšie, koľko notárov je kde potrebných. Ja si myslím, že je lepšie, keď to vyrieši dopyt, reálna situácia či  vo  veľkom meste, alebo v malom. Ja si nemyslím, že ja viem najlepšie povedať, že v Kremnici sú  potrebné dva úrady alebo jeden. Ja si to nemyslím. Ja si myslím, že by to nemali riešiť úradníci na ministerstve ani minister spravodlivosti, ale otvorené transparentné prostredie, kde funguje ponuka a dopyt. Aj preto je ten návrh zákona systémový, a tak ako pri predchádzajúcom návrhu zákona si vás dovoľujem požiadať o jeho podporu do druhého čítania. Ďakujem.